Mhux l-ewwel darba jew tnejn li tisma' lil xi ħadd jgħidlek li l-ħalib komuni u l-prodotti magħmulin minnu ma jaqblux miegħu u jibda jsemmi numru ta' sintomi li jesperjenza, fosthom brim, gass, infiħ u wġigħ fin-naħa taż-żaqq, u saħansitra anke dijarea u f'istanzi oħrajn tqalligħ u remettar. Fid-dawl ta' din il-kundizzjoni li hija kemxejn komuni mhux biss f'pajjiżna iżda anke f'pajjiżi oħrajn madwar id-dinja, din il-gazzetta tkellmet mal-Kap tad-Dipartiment tas-Saħħa, l-Edukazzjoni Fiżika u l-Istudji tal-Konsumatur fl-Università Malta, il-Professur Suzanne Piscopo li, wara li vverifikat mal-awtoritajiet ikkonċernati dwar din il-kundizzjoni, ikkonfermat li ma teżisti l-ebda statistika lokali dwar il-prevalenza tal-intolleranza għal-lattożju f'pajjiżna. "Fuq livell globali jingħad li madwar 70% tal-popolazzjoni tista' tkun intolleranti għal-lattożju, imma dan ivarja minn dawk li jbatu ftit, jiġifieri li għandhom l-enzima lactase li tkisser iz-zokkor (il-lattożju) li jkun ġol-ħalib imma għandhom ftit anqas min-normal, u dawk li vera għandhom nuqqas kbir tal-enzima lactase jew vera ma taħdmilhomx sew, allura jkollhom intolleranza lejn il-lattożju aktar serja," spjegat b'reqqa l-Professur Piscopo. Tiħdux qatgħa! Madankollu, il-Professur Piscopo saħqet li "ħadd m'għandu jieħu qatgħa jekk ikun intolleranti għal-lattożju, għax bi ftit ippjanar xorta tista' tiekol dieta varjata, b'togħma tajba u tajba għas-saħħa." Filwaqt li appellat lin-nies biex jikkonsultaw mal-professjonisti tas-saħħa rilevanti u ma jaqbdux u jiddeċiedu huma jekk humiex intolleranti għal-lattożju jew le, il-Professur Piscopo saħqet li huwa tajjeb li l-konsumatur ikun infurmat sew dwar il-kunċett tal-intolleranza lejn il-lattożju u l-prodotti li hawn fis-suq li m'għandhomx lattożju. Ħalib u jogurts apposta fis-suq Fil-fatt, proprju f'din il-ġimgħa li għadha kif għaddiet, fl-għeluq tat-tletin sena li ilha mwaqqfa, il-kumpanija Malta Dairy Products (MDP) ħabbret firxa ta' prodotti proprju għal dawk il-persuni li għandhom intolleranza għal-lattożju. Dawn il-prodotti, li jvarjaw minn ħalib frisk tal-Benna u jogurts b'togħmiet diferenti fosthom tal-frawli, il-vanilla u dak naturali, jinsabu fis-suq u faċilment jistgħu jinxtraw mill-ħwienet tal-merċa u s-supermarkets. B'hekk, mingħajr ebda skumdità żejda, persuni b'intolleranza għal-lattożju jistgħu faċilment jibbenefikaw minn din l-għażla wiesgħa ta' prodotti magħmula apposta għalihom. Għażla aktar wiesgħa Mitluba tikkummenta dwar kemm huwa importanti li issa dawn in-nies se jkollhom varjetà ta' prodotti lokali mingħajr lattożju, il-Professur Piscopo sostniet li dan jawgura tajjeb għax issa l-konsumatur se jkollu aktar firxa ta' prodotti minn fejn jagħżel. "It-togħma tal-ħalib u l-jogurt frisk, x'aktarx, tkun differenti minn dik tal-prodott li huwa pproċessat biex ikun long-life, jiġifieri jżomm għal xhur u snin. Għalhekk dawn il-prodotti ġodda jintiehmu aktar friski, però, naturalment, din hija kwistjoni ta' gosti wkoll," fissret il-Professur Piscopo. Jintiehem aktar 'ħelu' Intant, il-Professur Piscopo rrikonoxxiet dan kollu għax il-fatt li hawn dawn il-prodotti li ma fihomx lattożju, żdiedet bil-qabda l-għażla għal dawn il-persuni milquta minn din il-kundizzjoni ferm komuni. Żiedet tgħid li l-ħalib mingħajr il-lattożju xorta waħda huwa ħalib frisk u fih l-istess benefiċċji nutrittivi, bħall-proteini u l-kalċju, daqs il-ħalib frisk regolari. "Dan il-ħalib mingħajr lattożju jkun jintiehem aktar ħelu, iżda mhux għax fih aktar zokkor, imma għax iz-zokkor tal-ħalib (il-lattożju), ikun diġà tkisser fi glukożju u galattożju, u dawn is-sustanzi jagħmlu l-ħalib jintiehem aktar ħelu fuq l-ilsien," spjegat b'mod sempliċi l-Professur Piscopo. Fl-aħħar nett, hija temmet tgħid li l-konsumatur qed ikun sostenibbli billi jgħin lill-prodotturi lokali tal-ħalib u fl-istess ħin qed jixtri prodott li ma kellux vjaġġ twil b'konsegwenzi negattivi meta niġu għall-użu tal-enerġija u l-inkwinament.